Joonas Oden

Joonas Lee Oden (s. 17. helmikuuta 2000 Tacoma, Washington, Yhdysvallat) on suomalais-yhdysvaltalainen jääkiekkoilija, joka pelaa SM-liigajoukkue KooKoossa. Hän on pelipaikaltaan oikea laitahyökkääjä, ja hänet tunnetaan erityisesti luisteluvoimastaan. Oden laukoo oikealta.
Ura.
Seuraura.
Oden syntyi ja kasvoi Yhdysvalloissa. Hän harrasti lapsena ensin katulätkää, jonka myötä Oden innostui jääkiekkoilusta, jonka hän aloitti Spokane Junior Chiefsissa. Oden pelasi sittemmin pikkuveljensä Markuksen kanssa myös kanadalaisessa juniorijoukkueessa. Veljesten vanhemmat erosivat kuitenkin Joonaksen ollessa 12-vuotias, jolloin lapset muuttivat äitinsä Minnan mukana tämän kotimaahan Suomeen. Perhe päätti muuttaa Haukiputaalle, sillä naapurikunta Oulussa toimii kansainvälinen koulu. Veljekset jatkoivat jääkiekkoilua Haukiputaan Ahmojen junioreissa. Joonas siirtyi C-juniori-ikäisenä Oulun Kärppiin. Kesken kauden 2015–2016 perhe muutti kuitenkin halvempien kuukausimaksujen perässä äitinsä kotiseudulle Kouvolaan ja veljekset siirtyivät KooKoon C-nuoriin. Joonas Oden voitti C-nuorten SM-sarjan runkosarjassa joukkueensa sisäisen piste- ja maalipörssin tehoilla 14+10=24.
Joulukuussa 2017 Oden teki KooKoon kanssa kevääseen 2020 asti ulottuvan SM-liigasopimuksen. Hän ei tehnyt liigadebyyttiään vielä loppukauden 2017–2018 aikana, vaan pelasi sen pääasiassa A-nuorissa. Oden teki SM-liigadebyyttinsä kauden 2018–2019 kuudennella kierroksella 26. syyskuuta 2018 vieraissa Helsingin IFK:ta vastaan. Hänet merkittiin KooKoon nelosketjun oikeaan laitaan Tomi Leivon ja Toni Suurosen viereen. Oden sai ottelussa jääaikaa 4.46 minuuttia. Liigauransa avausmaalin hän teki 1. maaliskuuta 2019 Porin Ässiä vastaan. Oden sai KooKoon 5–1-voittoon päättyneessä ottelussa myös syöttöpisteen Malte Strömwallin tekemään voittomaaliin. Mikko Laaksonen valitsi hänet ottelun Alumnien tähtien kakkostähdeksi. Oden pelasi SM-liigassa kauden aikana 20 runkosarjaottelua tehopistein 5+6=11. Hän pelasi suurimman osan kaudestaan KooKoon A-nuorissa. Oden oli tehoilla 18+23=41 joukkueen paras maalintekijä ja toiseksi paras pistemies Jiri Parviaisen jälkeen. Maaliskuussa 2019 Oden teki KooKoon kanssa kaksivuotisen jatkosopimuksen. Ensimmäisellä kokonaisella SM-liigakaudellaan 2019–2020 hän teki 41 runkosarjaottelussa tehot 6+5=11.
Oden siirtyi kaudeksi 2021–2022 kaksivuotisella sopimuksella Tampereen Ilvekseen. Hän teki SM-liigan yhden kauden piste-ennätyksensä tehoilla 11+18=29. Oden voitti kauden päätteeksi SM-pronssia. Kesäkuussa 2022 Odenin sopimusta Ilveksen kanssa jatkettiin vuodella kevääseen 2024 saakka. 
Kaudella 2022–2023 Oden jäi Ilveksessä pieneen rooliin ja hän teki alkukaudella 16 ottelussa vain kolme syöttöpistettä, kunnes joulukuussa 2022 hänen sopimuksensa purettiin yhteisymmärryksessä. Jo samana päivänä Saimaan Pallo tiedotti tehneensä Odenin kanssa kevääseen 2024 ulottuvan sopimuksen.
Oden pelasi SaiPassa alkukaudella 2023–2024 14 runkosarjaottelua tehden neljä syöttöpistettä. Joulukuussa 2023 seura lainasi hänet viikon mittaisella sopimuksella Mestis-joukkue Imatran Ketterään, jossa Oden pelasi yhden ottelun Kiekko-Espoota vastaan, jossa puolestaan pelasi Mikkelin Jukureista lainalla hänen pikkuveljensä Markus. Viisi päivää myöhemmin Odenin uutisoitiin jättävän SaiPan ja seuran lainaavan hänet loppukaudeksi monikansallisen ICE Hockey Leaguen itävaltalaisjoukkue Pioneers Vorarlbergiin.
Kaudeksi 2024–2025 Oden palasi kaksivuotisella sopimuksella KooKoohon. Joukkuetta valmentaa hänelle Ilveksestä tuttu Jouko Myrrä. Oden teki SM-liigan yhden kauden maaliennätyksensä ja sivusi yhden kauden piste-ennätystään tehoilla 16+13=29. Hän oli KooKoon kolmanneksi paras maalintekijä.
Maajoukkueura.
Oden pelasi alle 20-vuotiaiden MM-kilpailuissa vuonna 2020. Puolivälieräottelussa Yhdysvaltoja vastaan hän teki Suomen 1–0-voittomaalin, joka ratkaisi joukkueelle välieräpaikan. Oden valittiin Suomen ottelun parhaaksi pelaajaksi. Joukkueen turnaus päättyi lopulta kuitenkin neljänteen sijaan. Yhteensä Oden on pelannut 22 nuorten ja kahdeksan poikien maaottelua.
Muuta.
Odenin pikkuveli Markus pelaa hyökkääjänä Tanskan Metal Ligaenin Odense Bulldogsissa. Veljesten isä on yhdysvaltalainen ja äiti suomalainen. Minna-äidin tarina on kerrottu Yle TV2:n "Tuhkimotarinoita"-sarjan jaksossa ”Minna – Lätkä-äidin uuvuttava lupaus” (2020). Veljekset puhuvat äidinkielenään englantia.
Joonas Oden on maininnut suosikkipelaajakseen Nathan MacKinnonin.